b'\n_START_ARTICLE_\nInokulasjon\n_START_PARAGRAPH_\nInokulasjon (av latin in \xe2\x80\x93 \xc2\xabi\xc2\xbb og oculus \xe2\x80\x93 \xc2\xab\xc3\xb8ye, knapp\xc2\xbb) vil si immunisering mot sjukdom, framfor alt kopper, ved \xc3\xa5 p\xc3\xa5f\xc3\xb8re smitte. Inokulasjon var en forl\xc3\xb8per for koppevaksinen._NEWLINE_Ordet inokulasjon kan noen ganger brukes synonymt med vaksinasjon. I hagebruk er inokulasjon det samme som poding.\n_START_SECTION_\nPrinsipp og historisk bruk\n_START_PARAGRAPH_\nGrunnprinsippet i inokulasjonen var \xc3\xa5 p\xc3\xa5f\xc3\xb8re et friskt menneske koppesmitte for derved \xc3\xa5 gj\xc3\xb8re det immunt mot kopper ved framtidige epidemier. Dette ble utf\xc3\xb8rt ved at en tok materie fra en koppebyll, og gnidde inn i et snitt i armen. Mottakeren ville da utvikle kopper, men i en mye lettere grad enn ved alminnelige epidemier, og med langt mindre d\xc3\xb8dsrisiko. Det ble heller ikke like stygge kopparr som hos de som ble smitta p\xc3\xa5 normalt vis. Den inokulerte var da immun mot koppesmitte for resten av livet._NEWLINE_Opphavet til metoden er uviss. Den hadde v\xc3\xa6rt brukt i India og Kina i \xc3\xa5rhundrer, men ble f\xc3\xb8rst kjent i Europa tidlig p\xc3\xa5 1700-tallet. Da hadde Lady Mary Wortley Montague, gift med den britiske sendemannen til Det osmanske riket, v\xc3\xa6rt vitne til inokulasjon i Konstantinopel (Istanbul). Metoden gjorde inntrykk p\xc3\xa5 henne; hun hadde mista en bror i kopper og bar arr av sjukdommen sj\xc3\xb8l. I 1718 fikk hun ambassadelegen til \xc3\xa5 inokulere den fem \xc3\xa5r gamle s\xc3\xb8nnen hennes. En yngre datter ble ogs\xc3\xa5 inokulert noen \xc3\xa5r seinere. Tilbake i England fortalte hun venner om metoden, blant dem Sir Hans Sloane, George Is livlege. Det bredte seg en viss interesse for fenomenet, og en lege fikk tillatelse til \xc3\xa5 pr\xc3\xb8ve ut metoden p\xc3\xa5 seks innsatte i Newgate-fengselet. Immuniseringa var vellykka, og de d\xc3\xb8mte fikk sin frihet. I 1722 beslutta s\xc3\xa5 prinsen av Wales \xe2\x80\x93 den seinere George II \xe2\x80\x93 \xc3\xa5 f\xc3\xa5 sine d\xc3\xb8tre inokulert. Den vellykka kongelige inokuleringa f\xc3\xb8rte til at metoden ble tatt i bruk ved flere europeiske kongehus, og litt etter litt vant metoden innpass i befolkninga for \xc3\xb8vrig._NEWLINE_Metoden var imidlertid omdiskutert, og det reiste seg til tider kritiske r\xc3\xb8ster mot den, s\xc3\xa6rlig i Frankrike. Blant annet kritiserte Voltaire metoden i sine Lettres Philosophiques._NEWLINE_Etter at Edward Jenner fant p\xc3\xa5 \xc3\xa5 inokulere med kukopper, og dermed oppfant vaksinasjonen i 1796, kom inokulasjon gradvis ut av bruk. Vaksinasjon viste seg langt tryggere og var uten bivirkninger.'